94/370/EY: Neuvoston päätös, tehty 21 päivänä kesäkuuta 1994, tietyistä eläinlääkintäalan kustannuksista tehdyn päätöksen 90/424/ETY muuttamisesta



Virallinen lehti nro L 168 , 02/07/1994 s. 0031 - 0033

Suomenk. erityispainos Alue 3 Nide 58 s. 0223

Ruotsink. erityispainos Alue 3 Nide 58 s. 0223



NEUVOSTON PÄÄTÖS, tehty 21 päivänä kesäkuuta 1994, tietyistä eläinlääkintäalan kustannuksista tehdyn päätöksen 90/424/ETY muuttamisesta (94/370/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon talous-ja sosiaalikomitean lausunnon(3), sekä katsoo, että saatujen kokemusten perusteella on tärkeää parantaa tietyistä eläinlääkintäalan kustannuksista 26 päivänä kesäkuuta 1990 tehdyssä neuvoston päätöksessä 90/424/ETY(4) määrättyjä tiettyjä järjestelyitä, erityisesti eläintautien hävittämis- ja valvontaohjelmien, tiettyjen zoonoosien torjuntaohjelmien ja sisämarkkinoihin liittyvien eläinlääkinnällisten rakenteiden parantamisohjelmien osalta on tärkeää määrätä eri toimien aikataulusta, jäsenvaltioiden suorittamasta ohjelmien esittelystä niiden toteutusta edeltävänä vuonna, seuraavaksi vuodeksi valittujen ohjelmien luettelon laatimisesta, kunkin ohjelman hyväksymisestä erikseen, yhteisön rahoitusosuuden vahvistamisesta ja tämän rahoitukseen osallistumisen enimmäismäärästä, korvausten asteittaisesta vähentämisestä määräaikojen jäädessä noudattamatta sekä vähimmäistason vahvistamisesta kiireellisiin toimiin liittyville korvauksille, ja lisäksi olisi täydennettävä liitteessä olevaa tautiluetteloa ryhmän 1 osalta lisäämällä siihen klassinen sikarutto ja swine vesicular -tauti, ON TEHNYT TÄMÄN PÄÄTÖKSEN: 1 artikla Muutetaan päätös 90/424/ETY seuraavasti. 1) Lisätään 3 artiklan 1 kohtaan kaksi luetelmakohtaa seuraavasti: "- afrikkalainen sikarutto - naudan tarttuva keuhkorutto." 2) Korvataan 4 artiklan 1 kohta seuraavasti: "1 Edellä 3 artiklan säännöksiä sovelletaan myös, jos on kyse unionin kannalta vakavien ja mainitun artiklan 1 kohdassa tarkoitettujen tautien aiheuttamien tautitilanteiden torjumisesta, vaikka taudin kehittymisalueella noudatettaisiin hävittämisohjelmaa 24 artiklan mukaisesti." 3) Lisätään 10 a artikla seuraavasti: "10 a artikla Yhteisön taloudellista tukea ei myönnetä, jos toimen kokonaiskustannukset ovat alle 10 000 ecua." 4) Korvataan 11 artiklan 6 kohdan päivämäärä "1 päivään tammikuuta 1995" päivämäärällä "1 päivään tammikuuta 1998." 5) Lisätään 16 artiklaan alakohta seuraavasti: "Tätä taloudellista tukea ei saa käyttää muiden kansainvälisten järjestöjen jakamaan tietoon eikä se saa aiheuttaa tämänkaltaisten tietojen päällekkäisyyttä." 6) Lisätään 19 artiklaan virkkeen osa seuraavasti: "sekä eläinlääketieteen opetuksen ja koulutuksen kehittämiseksi". 7) Korvataan 24 artiklan 3 9 kohta seuraavasti: "3 Jäsenvaltioiden on esitettävä komissiolle viimeistään kunkin vuoden kesäkuun 1 päivänä ja ensimmäisellä kerralla viimeistään 1 päivänä elokuuta 1994 ohjelmat, joita varten ne toivovat saavansa yhteisön rahoitusta. Tässä yhteydessä jäsenvaltioiden on: i) toimitettava kaikki aiheelliset rahoitusta koskevat tiedot; ii) ilmoitettava kunkin esitetyn ohjelman arvioidut kustannukset; iii) täsmennettävä monivuotisten ohjelmien osalta mainitun ohjelman kesto ja vuosittaiset rahoitusarviot. Mitään 1 päivän kesäkuuta tai ensimmäisellä kerralla 1 päivän elokuuta 1994 jälkeen esitettyä ohjelmaa ei voida ottaa huomioon rahoituksen myöntämiseksi seuraavalle vuodelle. Jos jäsenvaltio esittää useita vuosia kestävän ohjelman, joka on jatkuva useita vuosia (monivuotinen ohjelma), sen on toimitettava edellä mainitut tiedot ensimmäisen vuoden sekä jokaisen sitä seuraavan vuoden osalta. 4 Komissio tutkii esitetyt ohjelmat sekä eläinlääkinnällisestä että rahoituksellisesta näkökulmasta. Jäsenvaltioiden on toimitettava komissiolle kaikki lisätiedot, joita tämä pitää tarpeellisina ohjelman arvioimiseksi. Ohjelmien tutkimusvaihe päättyy kunkin vuoden syyskuun 1 päivänä. Komissio pyytää lisätiedot viimeistään kunkin vuoden heinäkuun 15 päivänä. 5 Kunkin vuoden lokakuun 15 päivään mennessä laaditaan 42 artiklassa säädettyä menettelyä noudattaen luettelo yhteisön taloudellista tukea seuraavana vuonna saavista ohjelmista sekä vahvistetaan ehdotettu rahoitusosuus ja tuen määrä kunkin ohjelman osalta. Tässä päätöksessä otetaan lisäksi huomioon sellaisten meneillään olevien ohjelmien rahoitusnäkymät, jotka on katettava monivuotisina ohjelmina. 6 Jokainen 5 kohdassa tarkoitetussa luettelossa, jota voidaan muuttaa 4 ja 5 kohdassa tarkoitetun tutkinnan huomioon ottamiseksi, esiintyvä ohjelma hyväksytään erikseen 42 artiklassa säädettyä menettelyä noudattaen 1 päivään joulukuuta mennessä. Kunkin ohjelman osalta määritetään yhteisön rahoitukseen osallistumisaste, sitä koskevat mahdolliset edellytykset sekä rahoituksen enimmäismäärä samaa menettelyä noudattaen. 7 Kaikki ohjelmat hyväksytään yhden vuoden ajaksi ja pannaan täytäntöön kunkin vuoden tammikuun 1 päivän ja 31 päivän joulukuuta välisenä aikana. Kunkin meneillään olevan ohjelman osalta jäsenvaltioiden on esitettävä komissiolle 1 päivään kesäkuuta mennessä ensimmäinen kutakin toteutusvaiheessa olevaa ohjelmaa koskeva tekninen ja rahoitusarvio. Tähän arvioon voidaan liittää toimen jatkamista koskeva pyyntö 3 kohdan mukaisesti. Komissio antaa jäsenvaltioille tiedon tilanteesta 5 kohdassa tarkoitetun päätöksen hyväksymisen yhteydessä. 8 Jäsenvaltioiden jostain tietystä ohjelmasta suorittamia menoja koskevat maksupyynnöt esitetään komissiolle sitä vuotta seuraavan vuoden kesäkuun 1 päivään mennessä, jona ohjelma päättyy. Jos määräaikaa ei noudateta, yhteisön taloudellista tukea vähennetään mainitun vuoden heinäkuun 1 päivänä 25 prosentilla, syyskuun 1 päivänä 50 prosentilla, lokakuun 1 päivänä 75 prosentilla ja marraskuun 1 päivänä 100 prosentilla. 9 Komissio päättää tuesta 15 päivään lokakuuta mennessä. Se antaa 1 päivään marraskuuta mennessä pysyvässä eläinlääkintäkomiteassa kokoontuville jäsenvaltioille tiedon tehdystä päätöksestä arviointia varten. 10 Komissio voi suorittaa yhteistyössä toimivaltaisten kansallisten viranomaisten kanssa tarkastuksia paikalla yhteisön taloudellista tukea saavien ohjelmien soveltamisen varmistamiseksi. Tätä tarkoitusta varten komission yksiköt voivat tarkastamalla edustavan prosenttimäärän tiloja selvittää, valvovatko toimivaltaiset viranomaiset ohjelmien soveltamisen noudattamista. Edellä mainitut tarkastukset voidaan suorittaa yhteisön asiantuntijoiden suorittamien muiden tarkastusten yhteydessä eläinlääkintälainsäädännön mukaisesti. Komissio antaa jäsenvaltioille tiedon suoritettujen tarkastusten tuloksista. 11 Yksityiskohtaiset säännöt tämän artiklan ja erityisesti 8 kohdan soveltamisesta annetaan 41 artiklassa määrättyä menettelyä noudattaen. 12 Sellaisten ohjelmien osalta, jotka komissio on jo hyväksynyt tai jotka hyväksytään 1 päivän heinäkuuta 1994 ja 31 päivän joulukuuta 1994 väliselle ajanjaksolle, noudatetaan ennen tietyistä eläinlääkintäalan kustannuksista tehdyn päätöksen 90/424/ETY muuttamisesta 21 päivänä kesäkuuta 1994 tehdystä neuvoston päätöksestä 94/370/EY(*) aiheutuneita muutoksia sovellettuja 24 artiklan määräyksiä. Edellä mainitut ohjelmat päättyvät kuitenkin viimeistään 31 päivänä joulukuuta 1994. (*) EYVL N:o L 168, 2.7.1994, s. 31" 8) Lisätään 25 artiklaan seuraavat kohdat: "3 Sellaisten rahoitettavien ohjelmien osalta, jotka hyväksytään vuonna 1994, yhteisön taloudellinen tuki voi kuitenkin olla alle 50 prosenttia. 4 Neuvosto tarkastelee määräenemmistöllä komission ehdotuksesta tätä artiklaa uudelleen viimeistään 31 päivänä joulukuuta 1995 saatujen kokemusten ja sisämarkkinoiden toteutumista koskevien tavoitteiden perusteella." 9) Korvataan 26 artikla seuraavasti: "26 artikla Tässä osastossa määrättyihin toimiin tarvittavat määrärahat vahvistetaan vuosittain talousarviomenettelyn mukaisesti." 10) Poistetaan 30 ja 31 artikla. 11) Korvataan 32 artikla seuraavasti: "32 artikla Tässä luvussa sovelletaan 24 artiklan 3-11 kohdan määräyksiä." 12) Lisätään 36 artiklan 1 kohtaan alakohta seuraavasti: "Mainitut jatkokoulutuskurssit ja -kokoontumiset voivat saatavuuden mukaan olla avoinna toimivaltaisten viranomaisten pyynnöstä ja komission annettua suostumuksensa sellaisten kolmansien maiden henkilöstölle, jotka ovat tehneet unionin kanssa yhteistyösopimuksia eläinlääkärintarkastusten alalla, sekä eläinlääketieteen loppututkinnon suorittaneille, jotka haluavat täydentää koulutustaan yhteisön lainsäädännön alalla." 13) Korvataan 38 artiklan 3 kohta seuraavasti: "3 Tässä artiklassa sovelletaan 24 artiklan 3-11 kohdan määräyksiä." 14) Korvataan 40 artikla seuraavasti: "40 artikla Maksut suoritetaan ecuina voimassa olevien, Euroopan yhteisöjen virallisessa lehdessä julkaistujen kurssien mukaisesti sen kuukauden ensimmäisenä työpäivänä, jona maksupyyntö on saatu." 15) Lisätään 43 a artikla seuraavasti: "43 a artikla Komissio antaa joka kolmas vuosi neuvostolle ja Euroopan parlamentille kertomuksen tämän päätöksen soveltamista koskevista edellytyksistä." 16) Lisätään liitteen ryhmään 1 luetelmakohdat seuraavasti: "- Swine vesicular -tauti - endeeminen klassinen sikarutto - tarttuva verta muodostavan kudoksen kuolio (IHN)". 2 artikla Tämä päätös on osoitettu kaikille jäsenvaltioille. Tehty Luxemburgissa 21 päivänä kesäkuuta 1994. Neuvoston puolesta Puheenjohtaja G. MORAITIS (1) EYVL N:o C 4, 6.1.1994, s. 5 (2) EYVL N:o C 91, 28.3.1994 (3) EYVL N:o C 148, 30.5.1994, s. 23 (4) EYVL N:o L 224, 18.8.1990, s. 19. Päätös sellaisena kuin se on viimeksi muutettuna komission päätöksellä 94/77/EY (EYVL N:o L 36, 8.2.1994, s. 15).